
Οδηγίες για την ανάρτηση στην πλατφόρμα του ΙΕΠ της συμμετοχής στην Απεργία Αποχή από την αξιολόγηση σχολικής μονάδας
Συναδέλφισσες και συνάδελφοι,
Έχουμε όλες και όλοι κατανοήσει ότι η μάχη ενάντια στην αξιολόγηση είναι κομβικής σημασίας, όχι μόνο για το μέλλον του κλάδου, αλλά για το σύνολο της δημόσιας εκπαίδευσης, τις μορφωτικές ανάγκες των παιδιών, τα εργασιακά μας δικαιώματα, την ελευθερία της συνείδησης μέσα στο σχολείο. Έχουμε κατανοήσει ότι το σχολείο της αξιολόγησης απαιτεί εκπαιδευτικούς πλήρως υποταγμένους στην εμπορευματική και ιδιωτικοποιημένη λειτουργία. Δεν θα τους περάσει! Ειδικά φέτος, η χρονιά ξεκινά με νίκες απέναντι στα χιλιάδες πειθαρχικά, τους εκβιασμούς και τις απειλές. Γι’ αυτό ο αγώνας ενάντια στην αξιολόγηση συνεχίζεται! Η εκπαίδευση δεν είναι και δεν θα γίνει εμπόρευμα!
Οδηγίες ανάρτησης στην πλατφόρμα του ΙΕΠ 
Τα σχολεία στα οποία ο σύλλογος διδασκόντων είτε πλειοψηφικά, είτε ομόφωνα  έχει αποφασίσει την συμμετοχή του  στη απεργία αποχή, στα πεδία της πλατφόρμας αναρτούν το παρακάτω κείμενο:
Σας ενημερώνουμε ότι ο σύλλογος διδασκόντων πλειοψηφικά κι εγώ συμμετέχουμε νομίμως στη απεργία-αποχή δυνάμει της απόφασης του συλλόγου μας «Ηρώ Κωνσταντοπούλου» όπου είμαστε μέλη και προκηρύχθηκε με την από 5-11-2021 εξώδικη γνωστοποίησή της. Εκθέσεις επίδοσης του δικαστικού επιμελητή Ν.Ι Παπαχρήστου: αριθμοί 1931 Δ’(3/11/2021), 1945 Δ’(5/11/2021), 1947 Δ’(8/11/2021). Κατά συνέπεια δε μπορεί να αναρτηθεί συλλογικός προγραμματισμός
Υπενθυμίζουμε ότι:
· Η δήλωση συμμετοχής στην απεργία αποχή του συλλόγου  καλύπτει όλους τους /τις εκπαιδευτικούς, αλλά και τους/τις διευθυντές/ντριες, προϊσταμένους/νες των σχολικών μονάδων από όλες τις διαδικασίες που προβλέπονται σε αυτή τη φάση.
· Στα σχολεία όπου οι πλειοψηφία (οι μισοί και πάνω) εκπαιδευτικοί του Συλλόγου Διδασκόντων συμμετέχουν στην Απεργία-Αποχή από την αξιολόγηση της σχολικής μονάδας, η αξιολόγηση δεν προχωράει και οι διευθυντές οφείλουν να αναρτήσουν το παραπάνω κείμενο, σεβόμενοι τη δημοκρατική βούληση των συναδέλφων. 
· Τη φετινή σχολική χρονιά υπάρχουν αλλαγές στην πλατφόρμα του ΙΕΠ. Σε κάθε ομάδα ανά σχέδιο δράσης αναγράφονται πλέον τα ονόματα όλων των μελών της ομάδας (με ανώτερο αριθμό πέντε) και όχι μόνο του συντονιστή. Σε κάθε περίπτωση δεν σχηματίζονται ξεχωριστές ομάδες «αξιολόγησης», γιατί αυτό βρίσκεται σε αντίθεση με τη συλλογική βούληση του συλλόγου διδασκόντων.
· Οι διευθυντές/ντριες προκειμένου να καταγράψουν στην πλατφόρμα της αξιολόγησης είναι υποχρεωμένοι να καλέσουν σύλλογο διδασκόντων με βάση το ισχύον νομοθετικό πλαίσιο για τις συνεδριάσεις των Σ.Δ. (ενημέρωση των εκπαιδευτικών 48 ώρες πριν). Καλούμε τους/τις συναδέλφους/ισσες να ενημερώνουν άμεσα τον Σύλλογο για οποιαδήποτε αυθαιρεσία και προσπάθεια παραπληροφόρησης. Σε κάθε περίπτωση, ακόμα και στις περιπτώσεις σχολείων όπου η πλειοψηφία των εκπαιδευτικών δε συμμετέχει-υπογράφει την αντίστοιχη Α-Α, οι διευθυντές και ο Σ.Δ. οφείλουν να σεβαστούν τους υπόλοιπους εκπαιδευτικούς που είναι σε Α-Α και να μην ασκηθεί καμία πίεση.
· Στην περίπτωση που η πλειοψηφία του ΣΔ αποφασίζει την ανάρτηση των ενιαίων κειμένων της ΔΟΕ, αναρτώνται τα κείμενα όπως ακριβώς  τα στέλνει η Ομοσπονδία χωρίς καμία αλλαγή. Και σε αυτή την περίπτωση γίνεται σεβαστή η απόφαση όσων εκπαιδευτικών συμμετέχουν- υπογράφουν την Α/Α από την αξιολόγηση της σχολικής μονάδας του Συλλόγου.
· Καλούμε τους διευθυντές/ντριες ΝΑ ΣΕΒΑΣΤΟΥΝ τις αποφάσεις του συλλόγου διδασκόντων και να μην προχωρήσουν σε ενέργειες που βρίσκονται σε αντίθεση με τις συλλογικές αποφάσεις των ΣΔ. Στηρίζουμε με όλους τους τρόπους τους συλλόγους διδασκόντων απέναντι σε πιέσεις, απειλές κι εκβιασμούς. Συνεχίζουμε μέχρι τη νίκη! Καλούμε κάθε σύλλογο διδασκόντων που δεν γίνεται σεβαστή η συλλογική του απόφαση να ενημερώσει τον σύλλογο.
Υπενθυμίζουμε ότι 33 πρωτοβάθμια σωματεία (ΣΕΠΕ/ΕΛΜΕ) έχουμε νόμιμα προκηρύξει απεργία-αποχή, με τις ενέργειές μας ήδη δημοσιευμένες προς όλους, η οποία καλύπτει συνδικαλιστικά τα μέλη μας για να μην προχωρήσουν σε καμία ενέργεια σχετιζόμενη με την αξιολόγηση.
Στέλνουμε σαφές μήνυμα ότι στον αυταρχικό κατήφορο του Υπουργείου Παιδείας η μόνη απάντηση είναι η συνέχιση του αγώνα ενάντια στην κατηγοριοποίηση και προσαρμογή του δημόσιου σχολείου στις ανάγκες της αγοράς, ενάντια στην αξιολόγηση, υπερασπιζόμενοι/ες τις συλλογικές αποφάσεις των σωματείων μας.

